Vermiste vrou se lyk in vlak graf gevindFoto: SAPD Lt.kol. Moatshe Ngoepe, woordvoerder van die polisie, het gesê Florah Moatshe, ŉ inwoner van die Mahlasedi-nedersetting, het verdwyn nadat sy en haar voormalige kêrel ŉ rusie gehad het. Sy is kort daarna as vermis by die polisie aangemeld. Volgens Ngoepe is Moatshe se 31-jarige ekskêrel in Mei in Tomburk in hegtenis geneem op aanklagte van ontvoering en aanranding nadat hy met haar verdwyning verbind is. “Ander bewyse het ons gister tot by ŉ vlak graf tussen bosse gelei waar die oorledene se liggaam begrawe is. Gevolglik is ŉ bykomende aanklag van moord ook teen die verdagte aanhangig gemaak,” het Ngoepe gesê. Hy wou nie bewerings bevestig dat die verdagte die graf langs die Phalala-rivier aan die polisie uitgewys het nie. Hy kon ook nie onmiddellik die oorsaak van Moatshe se dood bevestig nie. Die verdagte sal binnekort in die Lephalale-landdroshof verskyn.